Ons druk die Moembai-taxi se neus suidwaarts vir ons gebruiklike skuursessie in Desember. Die versoek is om van ons oorstaninge en aansitte langs die pad met die Bronnie se lesers te deel. Die eindbestemming is Hermanus. Ons het die trek af Kaapland toe beplan om vier oorslape in te sluit.
De Aar was die mikpunt vir die tweede oorstaning, maar dit lê weens die omstandighede te wyd en sal vir eers een van die plekke in die land bly waar ek en Metgesel nog nie was nie. Ons is gelukkig (baie) om weens ‘n kansellasie lêplek by Waschbank, Norvalspont per telefoon vas te maak. En watter aangename onverwagsheid was dit nie.
Jy draai af by die bordjie wat ‘Gariep’ sê. Waschbank lê op die Vrystaatkantse oewer van die Oranjerivier en is ‘n ware oase vir ‘n padmat reisiger en sy metgesel. Dis mooi langs die groot rivier wat lekker fluks en skoon voor die afsaalplek verbyvloei – anders as sy vaal en vuil genoot ten noorde.
‘n Knapsekêrel met die naam van Friday is by om te help om die tasse en goed in die gerieflike oornagkothuis te kry. Later bedien hy ‘n koue lafenis in die kroeg en bring die nodige uit na ons platsitplek op die groot dek wat oor die waters heen tot by die verre blou rante kyk. Toe Friday heelwat later die spyskaarte in die restaurant aanbring en die bestellings aandra, raak die oorsprong van dié man Friday se naam duidelik.